HU Az Európai Unió Hivatalos Lapja C 283/4

A meghallgatási tisztviselő zárójelentése (1)

Gépjárműipari kábelkötegek

(AT.39748)

2013/C 283/04

Az Európai Bizottság 2012. augusztus 3-án az 1/2003/EK rendelet (2) 11. cikkének (6) bekezdése alapján eljárást indított a következő vállalkozások ellen: a Sumitomo Electric Wiring Systems (Europe), Ltd és a Sumitomo Electric Industries, Ltd (a továbbiakban: Sumitomo), a Yazaki Europe Ltd és a Yazaki Corporation (a továbbiakban: Yazaki), a Furukawa Automotive Systems Inc. és a Furukawa Electric Co. Ltd (a továbbiakban: Furukawa), az S-Y Systems Technologies France SAS és az S-Y Systems Technologies Europe GmbH (a továbbiakban: S-Y) valamint a Leoni Wiring Systems France SAS és a Leoni AG (a továbbiakban: Leoni) (a továbbiakban együttesen: a felek).

A 773/2004/EK rendelet (3) 10a. cikkének (2) bekezdése szerinti vitarendezési megbeszéléseket és vitarendezési beadványok benyújtását követően az Európai Bizottság a Sumitomo, a Yazaki, a Furukawa, az S-Y és a Leoni részére címzett kifogásközlést fogadott el, amely szerint a felek az Európai Unió működéséről szóló szerződés 101. cikkét érintő öt különböző jogsértés egyikében vagy azok közül többen is részt vettek. Az öt jogsértés a leírás szerint olyan megállapodásból vagy összehangolt magatartásból állt, amelynek értelmében a résztvevők összehangolták árképzési tevékenységüket, és a kábelkötegek szállítmányait elosztották bizonyos gépjárműgyártók – közelebbről a Toyota, a Honda, a Nissan és a Renault – között. A felek a kifogásközlésre adott válaszaikban megerősítették, hogy a nekik címzett kifogásközlés figyelembe vette vitarendezési beadványaik tartalmát.

A 2011/695/EU határozat 16. cikkének megfelelően megvizsgáltam, hogy a határozattervezet csak olyan kifogásokat érinti-e, amelyekre vonatkozóan a feleknek lehetőségük nyílt álláspontjuk ismertetésére, és ezt megerősítő következtetésre jutottam.

A fentiek alapján és tekintettel arra, hogy a felek nem nyújtottak be hozzám kérelmet vagy panaszt (4), úgy tekintem, hogy az ügyben tiszteletben tartották az eljárásban részt vevő felek eljárási jogainak hatékony gyakorlását.

Brüsszel, 2013. július 5. Wouter WILS

(1) A meghallgatási tisztviselő egyes versenyjogi eljárásokban meglévő feladatáról és megbízatásáról szóló, 2011. október 13-i 2011/695/EU rendelet (HL L 275., 2011.10.20., 29. o.) 16. és 17. cikke szerint.

(2) A Tanács 2002. december 16-i 1/2003/EK rendelete a Szerződés 81. és 82. cikkében meghatározott versenyszabályok végrehajtásáról (HL L 1., 2003.1.4., 1. o.).

(3) A Bizottság 2004. április 7-i 773/2004/EK rendelete a Bizottság által az EK-Szerződés 81. és 82. cikke alapján folytatott eljárásokról (HL L 123., 2004.4.27., 18. o.).

(4) A 2011/695/EU határozat 15. cikke (2) bekezdésének megfelelően a kartellügyek azon felei, akik részt vesznek a 773/2004/EK rendelet 10a. cikke szerinti vitarendezési megbeszéléseken, a vitarendezési eljárás bármely szakaszában a meghallgatási tisztviselőhöz fordulhatnak eljárási jogaik hatékony gyakorlásának biztosítása érdekében. Lásd még az 1/2003/EK tanácsi rendelet 7. és 23. cikke szerint kartellügyekben hozott határozatok elfogadása érdekében folytatott vitarendezési eljárások lefolytatásáról szóló bizottsági közlemény (HL C 167., 2008.7.2., 1. o.) 18. bekezdését.